Halima Hassan, nnyina wa Zari ategeezezza nti yasazeewo okukuma olumbe mu makaage olw’ebigambo ebingi ebiriwo ng'atya nti bwe bagenda mu famire ya Ssemwanga bayinza n’okutuusibwako obulabe.
Halima Hassan eyasangiddwa mu makaage e Munyonyo mu lumbe, yabadde mu maziga ng’agamba nti wadde muwala we yali yanoba ewa Ssemwanga, naye Ssemwanga tabasuulirirangako era buli lw'abadde ajja mu Uganda ng'agenda awaka n’amufumbira n’ekijjulo nga mutabani we.
Agambye nti alumwa okuwulira ng’abamu ku ba famire ya Ssemwanga bayita muwala we malaaya ayagala okubba ebintu by’omwana waabwe n’ajjukiza nti buli kya bugagga Ssemwanga ky'alina bakikoze na Zari.
Olumbe luno okusinga lwetabiddwaamu ab’emikwano ku ludda lwa Zari be yacakalanga nabo mu Kampala n'abooluganda lwa Zari nga balindirira enteekateeka y’okuzza omulambo ku Ssande n’okuziika.
lug_Latn lug_Latn lug_Latn lug_Latn